Ilmoitus neuvoston asetuksen (EY) N:o 384/96 12 artiklan nojalla tehtävän Puolasta peräisin olevan polypropeenista valmistetun lyhdelangan ja paalinarun tuonnissa sovellettavien polkumyyntitoimenpiteiden uudelleentarkastelun vireillepanosta

(2000/C 227/04)

Komissio on vastaanottanut neuvoston asetuksen (EY) N:o 384/96(1), jäljempänä "perusasetus", sellaisena kuin se on viimeksi muutettuna asetuksella (EY) N:o 905/98(2), 12 artiklan nojalla esitetyn pyynnön tutkia, onko Puolasta peräisin olevan polypropeenista valmistetun lyhdelangan ja paalinarun tuonnissa 15. maaliskuuta 1999 annetulla neuvoston asetuksella (EY) N:o 603/1999(3) käyttöön otetuilla polkumyyntitoimenpiteillä ollut vaikutusta jälleenmyyntihintoihin tai myöhempiin myyntihintoihin yhteisössä

1. Tarkastelua koskeva pyyntö

Pyynnön jätti yhteisön tuotannonalan puolesta 26. kesäkuuta 2000 Liaison Committee of EU Twine, Cordage & Netting Industries (Eurocard, jäljempänä "pyynnön esittäjä").

2. Tuote

Tarkasteltavana oleva tuote on polypropeenista valmistettu lyhdelanka ja paalinaru, jäljempänä "maatalousnaru". Maatalousnarua käytetään maataloudessa erityisesti automaattisilla paalaimilla tai vastaavilla koneilla koottavien nippujen sitomiseen.

Tuotetta valmistetaan eri vahvuuksina (m/kg) ja erilaisin erityisominaisuuksin (esimerkiksi solmun lujuus, vetolujuus, kierteiden/säikeiden määrä metriä kohden, väri, ultraviolettistabilisaatio ja säikeisyys voivat vaihdella). Tarkasteltavana oleva tuote kuuluu nykyään CN-koodiin ex 5607 41 00.

3. Toimitetut tiedot

Pyynnön esittäjän toimittamat tiedot riittävät osoittamaan, että Puolasta peräisin olevan maatalousnarun osalta käyttöön otetut polkumyyntitullit eivät ole vaikuttaneet lainkaan jälleenmyyntihintoihin tai myöhempiin myyntihintoihin yheisössä tai eivät ole vaikuttaneet niihin riittävästi. Pyynnön yhteydessä esitetyt todisteet itse asiassa osoittavat, että tarkasteltavana olevan tuotteen vientihinnat ja jälleenmyyntihinnat yhteisössä ovat laskeneet merkittävästi polkumyyntitoimenpiteiden käyttöönoton jälkeen ja että tämä on johtanut polkumyynnin kasvuun, joka on estänyt voimassa olevien toimenpiteiden korjaavaa vaikutusta.

4. Menettely

Kuultuaan neuvoa-antavaa komiteaa komissio on päättänyt, että pyyntö on yhteisön tuotannonalan jättämä tai sen puolesta jätetty ja että on olemassa riittävästi näyttöä tutkimuksen panemiseksi vireille, ja tästä syystä se panee perusasetuksen 12 artiklan 1 kohdan nojalla vireille Puolasta peräisin olevan maatalousnarun tuontia koskevan uudelleentarkastelun.

a) Kyselylomakkeet

Saadakseen tutkimuksensa kannalta tarpeellisina pitämänsä tiedot komissio aikoo lähettää kyselylomakkeet tuottajille/viejille ja tuojille, jotka osallistuivat voimassa oleviin toimenpiteisiin johtaneeseen tutkimukseen ja joita pyyntö koskee.

Puolan viranomaisille ilmoitetaan uudelleentarkastelun vireillepanosta ja niille toimitetaan jäljennös tarkastelua koskevasta pyynnöstä sekä tuottajille/viejille lähetetystä kyselylomakkeesta.

Tietoja pyydetään tarvittaessa myös yhteisön tuottajilta.

Muita tuottajia/viejiä kehotetaan ottamaan viipymättä yhteyttä komissioon, jotta ne saisivat selville, koskeeko uudelleentarkastelu niitä. Jos se koskee niitä, niiden on pyydettävä jäljennös kyselylomakkeesta mahdollisimman pian mutta kuitenkin viimeistään 15 päivän kuluttua tämän ilmoituksen julkaisemisesta Euroopan yhteisöjen virallisessa lehdessä, koska kaikki kyselylomakkeet on palautettava täytettyinä tämän ilmoituksen 5 kohdassa asetetussa määräajassa. Kyselylomakkeita koskevat pyynnöt on toimitettava kirjallisina jäljempänä mainittuun osoitteeseen, ja niissä on oltava asianomaisen osapuolen nimi, osoite, puhelinnumero, faksinumero, sähköpostiosoite ja/tai teleksinumerot.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa kirjallisesti ja toimittamaan asiaa tukeva näyttö. Viejät, tuojat ja yhteisön tuottajat voivat selventää tilannetta erityisesti siltä osin, kuin on kyse tarkasteltavana olevan tuotteen jälleenmyyntihinnoista ja myöhemmistä myyntihinnoista yhteisössä.

Komissio voi lisäksi kuulla asianomaisia osapuolia, mikäli ne pyytävät sitä kirjallisesti ja osoittavat, että niiden kuulemiseksi on olemassa erityisiä syitä.

5. Määräaika

Jotta asianomaisten osapuolten huomautukset voitaisiin ottaa huomioon tutkimuksessa, niiden on ilmoittauduttava, esitettävä kantansa kirjallisesti ja toimitettava tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. Asianomaiset osapuolet voivat myös pyytää saada tulla komission kuulemiksi samassa määräajassa. Tätä määräaikaa sovelletaan myös niihin asianomaisiin osapuoliin, joita ei mainita pyynnössä, ja tästä syystä on kyseisten osapuolten etujen mukaista ottaa viipymättä yhteyttä komissioon. Osoite on seuraava: Euroopan komissio Kauppapolitiikan pääosasto

Linja C

DM 24 - 8/81

Rue de la LoiWetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

6. Kieltäytyminen yhteistyöstä

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, alustavat tai lopulliset päätelmät voidaan perusasetuksen 18 artiklan mukaisesti tehdä käytettävissä olevien tietojen perusteella riippumatta siitä, ovatko ne myönteisiä vai kielteisiä.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja.

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) EYVL L 75, 20.3.1999, s. 1.